10. oktoobril 2022 esitatud hagi – Repasi versus komisjon

(Kohtuasi T-628/22)

(2023/C 24/60)

Kohtumenetluse keel: saksa

Pooled

Hageja: René Repasi (Karlsruhe, Saksamaa) (esindajad: advokaadid H.-G. Kamann ja D. Fouquet ning professor F. Kainer ja professor M. Nettesheim)

Kostja: Euroopa Komisjon

Nõuded

Hageja palub Üldkohtul:

— tühistada komisjoni 9. märtsi 2022. aasta delegeeritud määrus (EL) 2022/1214, millega muudetakse delegeeritud määrust (EL) 2021/2139 seoses teatavate energiasektorite majandustegevusega ja delegeeritud määrust (EL) 2021/2178 seoses sellise majandustegevusega seotud teatava avalikustamisega (avaldatud Euroopa Liidu Teatajas 15. juulil 2022, L 188, lk 1);

— mõista kohtukulud välja komisjonilt.

Väited ja peamised argumendid

Hagis esitatakse üks väide.

Vaidlustatud delegeeritud määrus (EL) 2022/1214 on vastuolus ELTL artikli 290 lõike 1 teise lõiguga koostoimes ELL artikliga 2, artikli 10 lõikega 1, artikli 13 lõikega 1 ja artikli 14 lõikega 1, mida konkretiseerivad teisesest õigusest hagejale tulenevad parlamendis osalemise õigused, eelkõige otsese valimise akti artikli 6 lõike 1 esimene lause, parlamendiliikmete põhimääruse artikkel 2 ja järgnevad ning Euroopa Parlamendi kodukorra artikkel 177 ja artikli 218 lõige 1.

Hagejal on individuaalne õigus osaleda nõuetekohaselt läbiviidavas seadusandlikus menetluses, mis tuleneb tema staatusest Euroopa Parlamendi liikmena, vastavalt ELL artiklile 2, artikli 10 lõikele 1, artikli 13 lõikele 1 ja artikli 14 lõikele 1, mida konkretiseerivad teisesest õigusest hagejale tulenevad parlamendis osalemise õigused, eelkõige otsese valimise akti artikli 6 lõike 1 esimene lause, parlamendiliikmete põhimääruse artikkel 2 ja järgnevad ning Euroopa Parlamendi kodukorra artikkel 177 ja artikli 218 lõige 1. Delegeeritud määruse vastuvõtmisega ELTL artikli 290 alusel selle asemel, et algatada nõuetekohane seadusandlik menetlus ELTL artikli 289 järgi vastava ettepaneku alusel rikub Euroopa Komisjon nii Euroopa Parlamendile institutsioonide vahel antud seadusandlusõigust ELL artikli 14 lõike 1, ELTL artiklite 289 ja 294 alusel ning institutsioonide vahelise tasakaalu põhimõtet ELL artikli 13 lõike 2 esimese lause järgi, kui ka hageja individuaalset õigust osaleda nõuetekohases seadusandlikus menetluses otse ja individuaalselt. Euroopa Parlamendi liikmel on õigus ELTL artikli 263 lõikel 4 põhinevas tühistamishagis tugineda kohtus pädevuskorra ja oluliste vorminõuete rikkumisele ning võimu kuritarvitamisele liidu institutsioonide poolt, kui tegemist on tema õigusega osaleda nõuetekohaselt läbiviidavas õigusloomes, et saavutada Euroopa Parlamendi tegutsemine.

Fossiilse maagaasi ja tuumaenergia abil toimuva energia tootmise klassifitseerimine keskkonnasäästlikuks majandustegevuseks 18. juuni 2021. aasta taksonoomiamääruse tähenduses kujutab endast – sõltumatult poliitilisest seisukohast – olulist ja eriti poliitilist aspekti kestlike investeeringute puhul, mida tuleb ELTL artikli 290 lõike 1 teise lõigu järgi reguleerida seadusandliku aktiga ELTL artikli 289 järgi. Komisjon ületas vaidlustatud delegeeritud määruse vastuvõtmisega – sõltumatult selle sisulisest õiguspärasusest – oma pädevust, rikkudes institutsioonide vahelise tasakaalu põhimõtet ELL artikli 13 lõike 2 esimese lause järgi. Tegemist on ühtlasi Euroopa Parlamendi seadusandlusõiguse rikkumisega ja hageja demokraatliku-parlamentaarse õiguse rikkumisega osaleda nõuetekohaselt läbiviidavas seadusandlusmenetluses.